ትግርኛ BBC News, ትግርኛናብቲ ትሕዝቶ ቀጽሉ ክፍልታት ዜና ቪድዮ ኣመና ፍቱዋት ዜና ቪድዮ ኣመና ፍቱዋት ዚምባብወ ነዳዲ ክተውጽእ ኢያ 2 ሕዳር 2018 ምንጪ ስእሊ, EPA መግለጺ ስእሊ, ፕረዚደንት ኢመርሰን ምናንጋግዋ ፕረዚደንት ዚምባብወ፡ ኢመርሰን ምናንጋግዋ፡ ኣብ ሰሜናዊ ክፋል ሃገሩ ተኽእሎ ናይ ዕቑር ነዳድን ጋዝን ምርካቡ ኣፍሊጡ። ኣውስትራልያዊ ኩባንያ ዕደና 'ኢንቪክተስ ኤነርጂ' ምስ መንግስቲ ዚምባብወ ብምሽራኽ፡ ምዕዳን እቲ ተረኺቡ ዘሎ ነዳዲ ኣኽሳቢ ምዃኑ ክውስን ኢዩ። ዚምባብወ ኣብዚ እዋን፡ ካብ ዝሓለፈ ዓሰርተ ዓመታት፡ ኣብ ዝኸፍአ ቁጠባዊ ቅልውላው ትርከብ። ሕጽረት ነዳዲ ቀንዲ ሽግር ክኸውን ከሎ ምቁራጽ ሓይሊ ኤለክትሪክ ብተደጋጋሚ ይርአ። "እቲ ርኽበት ተስፋ ዘለዎ ምዃኑ ኢንቪክተስ ገሊጹልና ኣሎ፡ ንሃገርና ጽቡቕ ምዕባለ ድማ ኢዩ" ኢሉ ፕረዚደንት ምናንጋግዋ። ሚኒስተር ዕደና ዊንሰቶን ቺታንዶ ብወገኑ፡ እቲ ካብ ርእሰ ከተማ እታ ሃገር፡ ኣስታት 240 ኪሎ ሜተር ንሰሜን ተረኺቡ ዘሎ ዒላ ንምፍሓሩ ክሳብ 20 ሚልዮን ዶላር ከም ዝሓትት ምግላጹ ሮይተርስ ጸብጺቡ። እታ ብሃብቲ ማዕድናት እትፍለጥ ሃገር ዚምባብወ ናይ ነዳዲ ኮነ ጋዝ ፍርያት ኣይጸንሓን። እዚ ኣብ ሃብቲ ዚምባብወ እንታይ ጽልዋ ይህልዎ?
